b'\n_START_ARTICLE_\nHaiking\n_START_PARAGRAPH_\nHaiking, p\xc3\xa5 svensk kalt liftning, p\xc3\xa5 dansk heter en haiker en blaffer (= vifte med tommelen), p\xc3\xa5 engelsk kalt hitchhiking eller hitching, er en form for transport ved \xc3\xa5 skaffe seg gratis bilskyss ved \xc3\xa5 stoppe biler langs veien. Tidligere ble det gjort av folk med d\xc3\xa5rlig r\xc3\xa5d, men ble senere omfavnet av ungdommen og kan v\xc3\xa6re en noe uforutsigbar og litt mer tidkrevende reisem\xc3\xa5te enn kollektivtransport. For haikeren er dette noe av sjarmen \xe2\x80\x93 \xc3\xa5 m\xc3\xb8te mennesker og \xc3\xa5 reise billig. Haikere er \xc3\xa5 se overalt, gjerne langs veikanten med tommelen i v\xc3\xa6ret, p\xc3\xa5 bensinstasjoner eller andre steder der det er mye biltrafikk._NEWLINE_Bilister kan stoppe og ta med haikeren som passasjer og det forventes normalt ikke \xc3\xa5 ta betalt for \xc3\xa5 la haikere sitte p\xc3\xa5. Dette varierer imidlertid fra land til land. Ofte er haikeren ogs\xc3\xa5 utstyrt med et skilt i h\xc3\xa5nden med reisem\xc3\xa5let p\xc3\xa5skrevet._NEWLINE_Haiking er ikke like utbredt over hele verden. Enkelte steder er begrepet helt ukjent, og andre steder er det vanlig \xc3\xa5 kreve betalt for skyssen. Tegnet man bruker for \xc3\xa5 haike varierer ogs\xc3\xa5. I Norge, som i Storbritannia og USA, er tegnet tommelen opp, mens i Afghanistan betyr dette tegnet omtrent det samme som langefingeren opp gj\xc3\xb8r i vesten. Andre steder benytter haikeren isteden pekefinger og peker mot veien._NEWLINE_Reisende og vagabonder, som har gjort reising til en levevei eller livsstil, har benyttet haiking som fremste transportmiddel for det meste av 1900-tallet og gj\xc3\xb8r det fortsatt. Den franske forfatteren og reisende Andr\xc3\xa9 Brugiroux haiket rundt i verden, hvert eneste land og omr\xc3\xa5de, i 18 \xc3\xa5r, fra 1955 og fram til 1973, og tilbakela l\xc3\xb8selig beregnet rundt 400 000\xc2\xa0km.\n_START_SECTION_\nMetode for signal\n_START_PARAGRAPH_\nHaikerens metoder for \xc3\xa5 signalisere til sj\xc3\xa5f\xc3\xb8rene er forskjellig rundt om i verden. Mange haikere benytter ulike signaler. I Norge som i USA og Storbritannia benyttes tommel pekende oppover og pekende med kj\xc3\xb8reretningen. I en del afrikanske land er h\xc3\xa5nden holdt stille med h\xc3\xa5ndflaten vendt oppover. I Israel er signalet \xc3\xa5 holde knyttneven ut og med pekefingeren rettet mot vegen. Det er ogs\xc3\xa5 vanlig \xc3\xa5 holde ut en plakat med navn p\xc3\xa5 et sted man \xc3\xb8nsker reise til, eksempelvis Nordkapp hvis man fors\xc3\xb8ker skaffe seg haik oppover norskekysten. En nyere metode er \xc3\xa5 avtale reise via ulike sosiale nettsteder p\xc3\xa5 Internett._NEWLINE_Ytterligere metoder enn h\xc3\xa5ndsignaler er \xc3\xa5 tiltrekke seg sj\xc3\xa5f\xc3\xb8rens oppmerksomhet p\xc3\xa5 ulikt vis, eksempelvis viste Claudette Colbert en sensuell metode i filmen Det hendte en natt (1934) hvor hun l\xc3\xb8ftet opp skj\xc3\xb8rtet og strakte ut en lang fot. Begrensningen er at den som haiker ikke signaliserer mulige l\xc3\xb8fter som haikeren ikke er villig til \xc3\xa5 m\xc3\xb8tekomme. En parodi p\xc3\xa5 Colberts metode ble gjort av Helan og Halvan i komedien Way Out West (1937) hvor Stan Laurel greide \xc3\xa5 stoppe en diligense (hestetrukket vogn) ved samme metode, overraskende nok.\n_START_SECTION_\nLovmessig status\n_START_PARAGRAPH_\nHaiking er historisk sett en vanlig og ordin\xc3\xa6r praksis verden over ved sedvane og av den grunn er det meget f\xc3\xa5 steder i verden hvor det eksisterer lover som regulerer eller forbyr haiking. Imidlertid er det et lite antall land som faktisk har begrenset haiking ved bestemte steder. Eksempelvis er det en del lokale myndigheter som har forbudt haiking p\xc3\xa5 det formelle grunnlaget at det er for \xc3\xa5 trygge sj\xc3\xa5f\xc3\xb8rens og haikerens sikkerhet. I 1946 arresterte og fengslet delstaten New Jersey en haiker, noe som f\xc3\xb8rte til at borgerrettsorganisasjonen American Civil Liberties Union m\xc3\xa5tte ta aff\xc3\xa6re. I Canada er det flere motorveier som begrenset haiking, s\xc3\xa6rlig i Britisk Columbia og p\xc3\xa5 400-motorveiene i Ontario. I alle land i Europa er det lovlig \xc3\xa5 haike, og en del steder er det ogs\xc3\xa5 oppmuntret. Imidlertid er det i land hvor haiking er lovlig, er det lover som forbyr haiking i praksis ettersom fotgjengere ikke har lov til \xc3\xa5 oppholde seg p\xc3\xa5 bestemte steder, eksempelvis p\xc3\xa5 motorveier (autobahn i Tyskland; motorway i Storbritannia; og highway i USA), men haikere skaffer seg ofte skyss p\xc3\xa5 bensinstasjoner, rastesteder og lignende.\n_START_SECTION_\nCuba\n_START_PARAGRAPH_\nP\xc3\xa5 Cuba er det p\xc3\xa5budt \xc3\xa5 plukke opp haikere i myndighetenes kj\xc3\xb8ret\xc3\xb8yer, s\xc3\xa5 lenge det er passasjerplass er tilgjengelig. Haiking blir oppmuntret ettersom det er f\xc3\xa5 biler i landet, og s\xc3\xa6rskilte haikesteder er benyttet. Ventende haikere blir plukket opp etter systemet at den f\xc3\xb8rste ved stedet f\xc3\xa5r f\xc3\xb8rst haik.\n_START_SECTION_\nNepal\n_START_PARAGRAPH_\nI Nepal er haiking sv\xc3\xa6rt vanlig i rurale omr\xc3\xa5der ute p\xc3\xa5 landet. Mange eier ikke egen bil, og haiking er derfor vanlig praksis, s\xc3\xa6rlig i og rundt landsbyer.\n_START_SECTION_\nIsrael\n_START_PARAGRAPH_\nI Israel er haiking vanlig p\xc3\xa5 s\xc3\xa6rskilte steder kalt trempiyadas (hebraisk: \xd7\x98\xd7\xa8\xd7\x9e\xd7\xa4\xd7\x99\xd7\x90\xd7\x93\xd7\x94, avledet fra tyske trampen). Reisende som tilskynder slike reiser kalles trempister, venter p\xc3\xa5 trempiyadas, ofte knutepunkt p\xc3\xa5 motorveiene eller veikryss p\xc3\xa5 vei ut av en by.\n_START_SECTION_\nNederland\n_START_PARAGRAPH_\nI Nederland er haiking lovlig og der er offisielle skilt hvor man kan vente for \xc3\xa5 f\xc3\xa5 skyss. Disse utpekte haikestedene er kalt for liftershalte eller liftplaats p\xc3\xa5 nederlandsk, og de er s\xc3\xa6rskilt vanlig i universitetsbyer.\n_START_SECTION_\nRussland\n_START_PARAGRAPH_\nRussland er det st\xc3\xb8rste landet p\xc3\xa5 Jorden, og haiking er akseptabelt, men selv det er vanlig er det ogs\xc3\xa5 omr\xc3\xa5der hvor folk fortsatt overrasket over haikere. Til tross for landets st\xc3\xb8rrelse er det relativt f\xc3\xa5 veier. \xc3\x85 benytte et skilt er derfor un\xc3\xb8dvendig. Haiking kalles \xd0\x90\xd0\xb2\xd1\x82\xd0\xbe\xd1\x81\xd1\x82\xd0\xbe\xd0\xbf (avtostop), bokstavelig \xc2\xabbilstopping\xc2\xbb. Haiking er noks\xc3\xa5 trygt, ogs\xc3\xa5 for politiet, unntatt ved grensene. Grunnet de lange distansene blir man ofte godt kjent med sj\xc3\xa5f\xc3\xb8ren, og n\xc3\xa5r det blir vennlig nok kan det bli problematisk hvis det tilbys alkohol. Godt med kl\xc3\xa6r, s\xc3\xa6rlig i vinterm\xc3\xa5nedene, er meget viktig.\n_START_SECTION_\nPolen\n_START_PARAGRAPH_\nHaiking ble legalisert og formalisert i Polen i 1957. Haikere kunne kj\xc3\xb8pe hefter med kuponger fra reisebyr\xc3\xa5er. Disse kupongene ble gitt til sj\xc3\xa5f\xc3\xb8ren som plukket opp haikere. Ved slutten av enhver sesong kunne de sj\xc3\xa5f\xc3\xb8rer som hadde plukket opp flest haikere utveksle kupongene i priser og andre deltok i et lotteri. Dette s\xc3\xa5kalte systemet med Akcja Autostop var popul\xc3\xa6rt fram til slutten av 1970-tallet, men salget av heftene med kuponger opph\xc3\xb8rte f\xc3\xb8rste i 1995.\n_START_SECTION_\nStorbritannia\n_START_PARAGRAPH_\nBortsett fra generell haiking som ikke er ulikt andre land, er det et eget fenomen i Storbritannia, hvor hundrevis av studenter hvert \xc3\xa5r deltar i sponset haiketur til Marokko eller Praha som bistand for Link Community Development, en ikke-statlig organisasjon som driver humanit\xc3\xa6re aksjoner og arbeider p\xc3\xa5 gressrotniv\xc3\xa5. I 2007 var det 782 mennesker som haiket 2 600\xc2\xa0km til Marokko, og samlet inn bortimot 340 000 pund som gikk til bedring av utdannelse i Afrika._NEWLINE_Andre britiske studenter deltar i konkurransen \xc2\xabJailbreak\xc2\xbb (\xc2\xabfengselsr\xc3\xb8mming\xc2\xbb),_NEWLINE_som vanligvis skjer i sommerm\xc3\xa5nedene. Hensikten er \xc3\xa5 konkurrere i hvem som greier \xc3\xa5 komme lengst fra sitt universitet uten \xc3\xa5 benytte penger p\xc3\xa5 selve reisen (om penger kan bli brukt p\xc3\xa5 mat eller ly er opp til deltagerne). Universitetet i Warwick organiserer de st\xc3\xb8rste Jailbreak-opptrinnene i Storbritannia, i 2010 deltok det 336 studenter._NEWLINE_I 2010 reiste universitets vinnerlag helt til Bangkok p\xc3\xa5 kun 36 timer. Cambridge RAG, en munter studentorganisasjon ved University of Cambridge,_NEWLINE_som ofte driver veldedighet ved \xc3\xa5 gjennomf\xc3\xb8re b\xc3\xa5de seri\xc3\xb8se som tullete aksjoner, har ogs\xc3\xa5 f\xc3\xa5tt \xc3\xa6refulle vinnere; i 2010 greide et par \xc3\xa5 komme seg til Washington, D.C. i USA p\xc3\xa5 under 39 timer ved korttriks, trylling og ved \xc3\xa5 l\xc3\xb8se enhver Rubiks kube p\xc3\xa5 under 40 sekunder._NEWLINE_Den lengste strekningen noen har klart \xc3\xa5 haike er, per 2011, til Buenos Aires.\n_START_SECTION_\nUSA\n_START_PARAGRAPH_\nI USA ble haiking en vanlig metode for reisende under den store depresjonen p\xc3\xa5 1930-tallet._NEWLINE_Det kom ogs\xc3\xa5 motreaksjoner mot haiking og fattigfolk, og advarsler mot de mulig farene mot \xc3\xa5 ta med haikere ble utgitt og rettet mot sj\xc3\xa5f\xc3\xb8rer. De ble advart at noen haikere ville plyndre de som plukket dem opp. I noen tilfeller ogs\xc3\xa5 beg\xc3\xa5 drap. Andre advarsler ble utgitt og rettet mot haikerne, advarte dem mot de samme former for kriminalitet utf\xc3\xb8rt av sj\xc3\xa5f\xc3\xb8rer. Likevel ble haiking en del av den amerikanske psyke og mange fortsatte \xc3\xa5 benytte tommelen, selv i delstater hvor haiking var forbudt med lov._NEWLINE_P\xc3\xa5 1960-tallet fikk haiking ny renessanse blant unge mennesker, og mange filmer og popul\xc3\xa6rmusikk omtalte fenomenet p\xc3\xa5 en uanstrengt og ordin\xc3\xa6r m\xc3\xa5te som viser at haiking var akseptert.\n_START_SECTION_\nRessurser p\xc3\xa5 nett\n_START_PARAGRAPH_\nHaikere har allerede tatt i bruk ny teknologi for haikeformidling. Det finnes noen nettsteder i Norge som formidler haiking for enkeltturer og faste turer for pendlere. For haik i Europa og resten av verden finnes det en del store haikesentraler.'